

**מילים  לשבת**

**שער הנגב - ערב שבת, כ"ה בניסן תשע"א, 29 באפריל 2011**

**שלום לחברות ולחברים,**

**אירופה**

שבועיים שקטים למדי עברו עלינו. הרעמים היחידים ששמענו לאחרונה היו אתמול, במהלך סופת רעמים וברקים נדירה שחתכה את קו החוף באזור עזה וריחפה במופע גרנדיוזי ממערב למזרח עד שנעלמה בהרי יהודה.

האמהות אומרות לילדיהן: אל תגידו על אוכל - "איכס".

החקלאים אף פעם לא אומרים: "לא" לגשם, גם אם הוא בא לא ממש בזמן.

וכולנו אומרים: "היה חג נהדר, שלו ושמח".

מהמקום האופטימי – נאיבי הזה, של מזג אוויר אירופי ושכנים שנחים מעשיית הרע, אנחנו מתפנים לברך את קייט, שלכדה את המלך (המיועד) ואת וויליאם שתפס חתיכה משגעת.

את עצמנו נברך שגם בשבועות הבאים, סדר היום שלנו יתמקד במזג אוויר, כרכרות, וחיוכים יפים.

**צעד מעודד**

עודד פלוט נבחר לשמש כמנכ"ל – מזכיר, הראשון בשער הנגב, בהמשך לניהול המטה האסטרטגי. הצעד הזה מבשר על מהלך משמעותי, שהנהלת המועצה והמליאה, מובילים למען חיזוק הפן הניהולי של המועצה ולמען שיפור ניהול משאבי האנוש שלנו, כארגון מרכזי באזור.

בחלק מתפקידו החדש, עודד יחליף בקיץ את אליהו סגל, ששימש כמזכיר המועצה במשך 22 (!) שנים מהפכניות בתוכנן, שבחלקן שירת כסגנו של שי חרמש.

**תשעה מילימטר**

מאתגרים הם חייו המקצועיים של מנהל בכיר בשלטון המקומי; ברבות השנים, הולכים ונערמים למולו חוקים, תקנות, חוזרי מנכ"ל ושאר הגבלות, שהשלטון המרכזי כובל בהם את הרשויות המקומיות, זאת לצד הגדלת האחריות בתחומים רגילים ובתחומים חדשים. אליהו הראה לי לאחרונה שני אוגדנים של "דיני המועצות האזוריות", האחד משנת 2008, שעובי הדפים שלו: 2.2 ס"מ והשני משנת 2011 ומונה 3.1 ס"מ של דפים כתובים צפוף.

צאו וחשבו: כמה שכל, זמן ומשאבים הושקעו באותם תשעה מילימטרים של הנחיות בהן "בורכנו"...

**מתערבים – נמאסתם!**

הרי לכם דוגמא למאבק שאנחנו מנהלים לאחרונה עם השלטון המרכזי: בניית התיכון החדש.

לאחר פינוי מתחם התיכון הישן, המכללה תיזכה מאיתנו לשטח מפותח, בו היא תמקד בעשורים הבאים את הבינוי שלה. בכך ייחסך מהמכללה ומהמדינה הצורך להשקיע הון עתק בפיתוח המכללה בשטח החלופי מעבר לכביש 232. למורת רוחנו, אגף התקציבים דורש ליישם נוהל רדום, שנראה כאילו התעורר לתחייה במיוחד עבורנו, ועל פיו עלינו להעביר למדינה את התמורה שתתקבל מהמכללה בגין ההשקעות שבצענו בעבר בשטח הזה. למותר לציין, שכל התמורה הזו מיועדת להקמת התיכון החדש.

אגב, כשסיפרתי על כך לראש הממשלה, הוא אמר: "תודיע להם שיש לך אישור ממני! ההתערבות הזאת היא בלתי נסבלת".

**הצלחנו?**

זו השנה התשיעית שאני שותף במאבק למניעת הקמת תחנה פחמית שלישית באשקלון. החזית הזו ידעה עליות ומורדות ולאחרונה, עם גילוי פוטנציאל הגז הישראלי בים התיכון, התרצו קובעי ההחלטות עד שערב הפסח, פנה מנכ"ל משרד התשתיות ליו"ר המועצה הארצית לתכנון ובניה בבקשה דחופה "להורות על הכנת תכנית להקמת תחנת כח המופעלת בגז טבעי כדלק עיקרי, בגיבוי פחם, בהספק של 1,260 מגה ווט במתחם רוטנברג."

אז, אולי המשיח בכל זאת מתקרב?

**P2P**

בימים הקרובים יוצאת משלחת רוכבי אופניים משער הנגב לסן דייגו, הם ירכבו עם חברים מקומיים למען עידוד המגבית להקמת התיכון החדש וישתתפו באירוע המרכזי לציון עצמאות ישראל בעיר.

שימו לב לביקורים ההדדיים שיתקיימו בשלושת החודשים הקרובים: בוגרי בית הספר היהודי "הג'ואיש אקדמי" יבקרו בשער הנגב; תוכנית "ג'יטלי" למנהיגות צעירה בהשתתפות נערים מסן דייגו,שער הנגב וישובים בדווים; ביקור של משלחת נוער קהילתית בארץ; השתתפות נערים שלנו במחנה קיץ בקליפורניה עם חברים מסן דייגו; ביקור משפחת נפגעי טרור בארה"ב; אירוח משתתפי המכבייה שיגיעו ארצה; משלחת של המכון לחינוך יהודי מסן דייגו; ביקור בכירים מסן דייגו בשער הנגב.

בתוך כך, אנחנו פועלים לשדרג את השותפות בת הי"ג על ידי צירוף הסוכנות, שמתמחה בפיתוח שותפויות בין רשויות מקומיות בארץ לבין פדרציות יהודיות בארה"ב.

**חוליה משרשרת**

בשולי הפסח ולקראת המועדים הלאומיים הכבירים שבפתח, כתב אלון מור, בן קבוץ חצרים, שמנהל את קהילת "יחד מודיעין", עמותה שמאגדת דתיים ושאינם:

בכל דור ודור חייב אדם לראות

חייב אדם לראות את דורו

חייב לראות את עצמו דור

כדי שלא יראה את דורו במצרים

חייב לראות את עצמו חייב

כדי שלא יראה את מצרים בדורו

בכל דור ודור חייב אדם לראות

חייב אדם לראות את עצמו

חייב לראות את עצמו אדם

כדי שלא יראה את מצרים בעצמו

חייב לראות את עצמו בן חורין

כדי שלא יראה בעצמו מצרים

כל דור חייב לראות את עצמו

כל אדם חייב  לראות את עצמו

כאילו הוא יוצא ממצרים

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)